Diari Oficial de la Generalitat Valenciana


Sumari del DOGV 3705, del 09-03-2000 (2000/1851)

ORDRE de 3 de març de 2000, de la Conselleria de Justícia i Administracions Públiques, per la qual s'estableix per a l'any 2000 un complement autonòmic en aplicació de la disposició addicional novena del Reial Decret 1616/1989, de 29 de desembre, per als funcionaris dels Cossos al servei de l'administració de Justícia, transferits a la Comunitat Valenciana, mitjançant el Reial Decret 1950/1996, de 23 d'agost.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/03/03/(1)/dof/vci/html**

### Dades del document

Número de DOGV
:   3705

Data del DOGV
:   09-03-2000

Secció del DOGV
:   I. DISPOSICIONS GENERALS

Número del document
:   2000/1851


Data del document
:   03-03-2000

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * administració del personal
    * personal de l'administració de justícia
    * legislació
    * remuneració del treball

ORDRE de 3 de març de 2000, de la Conselleria de Justícia i Administracions Públiques, per la qual s'estableix per a l'any 2000 un complement autonòmic en aplicació de la disposició addicional novena del Reial Decret 1616/1989, de 29 de desembre, per als funcionaris dels Cossos al servei de l'administració de Justícia, transferits a la Comunitat Valenciana, mitjançant el Reial Decret 1950/1996, de 23 d'agost. [2000/1851]
  
La disposició addicional novena del Reial Decret 1616/1989, de 29 de desembre, per la qual s'estableix la quantia del complement de destinació dels funcionaris dels Cossos al servei de l'administració de Justícia, en la redacció donada pel Reial Decret 668/1999, de 23 d'abril, contempla la possibilitat d'establir programes concrets i objectius d'actuació en cada exercici pressupostari per tal d'aconseguir la modernització i millora de la prestació del servei públic de la Justícia.
  
Correspon a la Generalitat Valenciana el desenrotllament d'aquesta disposició addicional novena per a l'establiment dels objectius i determinació dels programes concrets d'actuació, respecte del personal transferit a l'administració de la Comunitat Valenciana mitjançant el Reial Decret 1950/1996, de 23 d'agost. El contingut d'aquestes actuacions ha sigut objecte de negociació prèvia amb les organitzacions sindicals.
  
Per això i fent ús de les facultats establides en el Decret 91/1999, de 30 de juliol, del Govern Valencià i els articles 35.e) i 71 de la Llei 5/1983, de 30 de desembre, de Govern Valencià i en la disposició final 1a del Reial Decret 668/1999, de 23 d'abril, que faculta a l'òrgan competent de les Comunitats Autònomes perquè adopte les mesures necessàries per al compliment i desenrotllament del que estableix l'esmentat Reial Decret, oït el Consell General del Poder Judicial.
  
ORDENE
  
Article 1. Objecte
  
Aquesta ordre té per objecte el desenrotllament normatiu de la disposició addicional novena del Reial Decret 1616/1989, de 29 de desembre, mitjançant la concessió d'un complement autonòmic, per als funcionaris dels Cossos al servei de l'administració de Justícia transferits a la Comunitat Valenciana, mitjançant el Reial Decret 1950/1996, de 23 d'agost, que acrediten el compliment de l'objectiu assenyalat en l'article 2 d'aquesta ordre, que tindrà vigència durant l'any 2000.
  
Article 2. Objectiu i programes d'actuació
  
L'aplicació d'aquest complement autonòmic té com a objectiu la disminució, durant el present any, de l'acumulació dels processos judicials pendents en els òrgans jurisdiccionals radicats en la Comunitat Valenciana, incidint en determinats factors que hi repercuteixen, com ara:
  
a) Implicació dels empleats públics en la utilització de les noves ferramentes informàtiques.
  
b) Una especial consideració de la qualitat en l'atenció als ciutadans i professionals que acudeixen a l'administració de Justícia.
  
c) La potenciació de l'ús de la llengua autonòmica als jutjats, tribunals i fiscalies.
  
d) Esforç formatiu del personal al servei de l'administració de Justícia, en noves tecnologies, coneixement de llengües pròpies, mètodes d'atenció al públic i adaptació a les reformes legislatives i processals.
  
Article 3. Quantia total pressupostada
  
El pagament del complement autonòmic establit en aquesta ordre, per a enguany, es realitzarà amb càrrec a la partida pressupostària de la Direcció General de Justícia dels Pressupostos de la Generalitat Valenciana de 2000, sense que en cap cas puga superar el crèdit de 069.904.243 de pessetes (1.803.036,31 euros) fixats en aquesta.
  
En atenció al compliment de l'objectiu establit en l'article 2 de la present Ordre podran acreditar-se als funcionaris afectats fins a 21 punts anuals com a màxim, amb les excepcions contemplades en l'article 7 de la present Ordre.
  
Article 4. Òrgans afectats
  
L'objectiu a aconseguir, establit en la present Ordre, comprén els òrgans jurisdiccionals radicats en la Comunitat Valenciana següents: Tribunal Superior de Justícia, Audiències Provincials, Fiscalies, Instituts de Medicina Legal, Deganats, Serveis Comuns de Notificacions i Embargaments, Jutjats de Primera Instància, Jutjats d'Instrucció, Jutjats de Primera Instància i Instrucció, Jutjats Penals, Jutjats Socials, Jutjats de Menors, Jutjats Contenciosos Administratius, Jutjats de Vigilància Penitenciària, Registres Civils i Jutjats de Pau de més de 7.000 habitants existents en el moment de la publicació d'aquesta ordre i aquells altres que puguen ser creats enguany.
  
Article 5. Àmbit subjectiu
  
La present Ordre serà d'aplicació al personal al servei de l'administració de Justícia en els termes establits en el Reial Decret 249/1996, de 16 de febrer, pel qual s'aprova el Reglament Orgànic dels Cossos d'Oficials, Auxiliars i Agents al servei de l'administració de Justícia, en el Reial Decret 296/1996, de 23 de febrer, pel qual s'aprova el Reglament Orgànic del Cos de Metges Forenses i també als secretaris dels Jutjats de Pau de poblacions de més de 7.000 habitants, havent d'estar en servei actiu i destinats a la Comunitat Valenciana, ja siguen funcionaris titulars o interins.
  
Article 6. Meritació i pagament del complement
  
Les quantitats meritades, durant el present exercici pressupostari, en concepte de complement autonòmic seran pagades en nòmina, per semestres vençuts, mitjançant un pagament lineal per a tot el personal comprés en l'àmbit d'aplicació d'aquesta ordre de la manera següent:
  
- Al mes d'octubre de 2000 es pagarà en la nòmina la part proporcional dels punts que amb càrrec al complement autonòmic corresponga a cada funcionari pel període avaluat dels mesos de gener a juny de 2000.
  
- Al mes de març de 2001 s'abonarà en la nòmina la part proporcional dels punts que amb càrrec al complement autonòmic corresponga a cada funcionari pel període avaluat dels mesos de juliol a desembre de 2000.
  
Article 7. Causes d'exclusió del dret a percebre el complement
  
Quan el temps de serveis efectivament prestats no comprenga la totalitat dels dies corresponents a cadascun dels períodes a què es refereix l'article anterior la quantia del complement es reduirà proporcionalment.
  
Igualment, amb independència del temps de serveis efectivament prestats, es reduirà de cadascun dels períodes assenyalats els dies en què el personal es trobe en algun dels supòsits següents:
  
- Llicència per raó de malaltia: excepte que s'acredite l'ingrés hospitalari i pels dies de duració d'aquest. L'acreditació es farà certificació del centre hospitalari on s'indicarà els dies en què s'ha romàs en el centre.
  
- Llicències per a realitzar estudis sobre matèries relacionades amb l'administració de Justícia, d'acord amb el que s'ha establit en l'article 71 del Reial Decret 249/1996, de 16 de febrer, que aprova el Reglament dels Cossos d'Oficials, Auxiliars i Agents al servei de l'administració de Justícia.
  
- Llicències per a assistència a cursos, congressos o jornades relacionades amb la seua formació, d'acord amb el que estableix l'article 45 del Reial Decret 296/1996, de 23 de desembre, que aprova el Reglament Orgànic del Cos de Metges Forenses.
  
- Llicència per assumptes propis, sense retribució, d'acord amb els articles 65 i 41 dels respectius Reglaments dels Cossos d'Oficials, Auxiliars i Agents i del Cos de Metges Forenses.
  
- Llicència per ingrés en el Centre d'Estudis Jurídics de l'administració de Justícia o en el centre dependent del Consell General del Poder Judicial, d'acord amb el que estableix l'article 73 del Reial Decret 249/1996, de 16 de febrer, que aprova el Reglament dels Cossos d'Oficials, Auxiliars i Agents al servei de l'administració de Justícia.
  
- En els casos de reducció de jornada s'abonarà en funció del percentatge de reducció que tinguera reconegut la persona interessada.
  
- Exercici del dret de vaga d'acord amb el que estableix l'article 61.4 del Reial Decret 249/1996, de 16 de febrer, que aprova el Reglament dels Cossos d'Oficials, Auxiliars i Agents al Servei de l'administració de Justícia i l'article 34.2 del Reial Decret 296/1996, de 23 de febrer, que aprova el Reglament Orgànic del Cos de Metges Forenses.
  
DISPOSICIÓ DEROGATÒRIA
  
Queden derogades aquelles disposicions d'igual o inferior rang s'oposen a aquesta ordre.
  
DISPOSICIONS FINALS
  
Primera
  
El director general de Justícia queda facultat per al desenrotllament de la present Ordre i en especial per a la determinació dels mecanismes de verificació del compliment dels objectius contemplats en aquesta ordre.
  
Segona.
  
Aquesta ordre vigirà des de l'1 de gener de 2000.
  
València, 3 de març de 2000
  
El conseller de Justícia i Administracions Publiques,


Còpia Permalink ELI